《峡山飞来寺》
宋代·李震

飞来寺里独凭栏，暂息尘缘半日闲。水绕竹根穿石面，鹤巢松顶立云间。

满台花雨飘僧梵，一路风霜老客颜。若许挂冠寻旧隐，结茅何必问庐山。

作者简介：李震，汴人也。靖康初，金人迫京师，震时为小校，率所部三百人出战，杀人马七百余，已而被执。金人曰：“南朝皇帝安在？”震曰：“我官家非尔所当问。”金人怒，絣诸庭柱，脔割之，肤肉垂尽，腹有余气，犹骂不绝口。